Aktar inizjattivi għal trasport intermodali permezz tal-Marsa Junction Park and Ride bi 380 spazju u servizz ta' trasport pubbliku li jara mas-70 vjaġġ fis-siegħa Waqt żjara li timmarka kważi xahar mill-ftuħ uffiċjali tal-Marsa Junction, il-Ministru għat-Trasport, l-Infrastruttura u l-Proġetti Kapitali Ian Borg ħabbar li dan il-proġett infrastrutturali se jkun qed joffri aktar inizjattivi għal trasport intermodali fosthom park and ride bi 380 spazju u servizz ta' trasport pubbliku li jara mas-70 vjaġġ fis-siegħa. Il-Ministru Ian Borg ta bidu għad-diskors tiegħu billi qal li permezz ta' dan l-investiment ta' €70 miljun, il-Marsa Junction bidlet l-infrastruttura ta' pajjiżna u bih ingħatat ċavetta u nifs ġdid lin-nies tan-nofsinhar. "Aħna rajna li kull ċenteżmu li kien investiet f'dan il-proġett imur għat-titjib fil-kwalità tal-ħajja tan-nies. Huma bosta l-messaġġi li nirċievi jirringrazzjawna tal-ħin li frankajnilhom u tal-bidla li bosta nies qed iħossu f'ħajjithom. Huma dawn il-messaġġi li saħansitra jġiegħluna nkomplu naħdmu bla waqfien sabiex inkomplu nservu lin-nies. Permezz ta' dawn l-inizjattivi qegħdin naraw li nkomplu nippromovu l-kunċett ta' intermodalità u ninċentivaw lin-nies sabiex jagħmlu aktar użu mit-trasport pubbliku. Il-Marsa Junction qed joffri park and ride ta' 380 spazju. Din hija faċilità li tista' tipparkja f'dan il-park and ride mingħajr ħlas u wara tuża it-trasport pubbliku lejn bosta destinazzjonijiet kemm lejn in-naħa t'isfel tal-pajjiż u anke lejn in-naħa ta' fuq tal-pajjiż permezz tal-bus stops 'Xwieni' u 'Baċir'", qal il-Ministru Ian Borg. Wieħed jista' jidħol fil-park and ride mill-flyover ta' Santa Luċija, minn Vjal Sir Paul Boffa u min-naħa taż-Żona Industrijali tal-Marsa. In-nies jistgħu jipparkjaw fil-park and ride b'xejn. L-unika ħlas ikun tan-noll ta' tal-linja. Permezz ta' "Xwieni" il-passiġġieri se jgawdu minn servizz fejn jistgħu jużaw it-trasport pubbliku li jkun ġej minn bosta lokalitajiet fin-nofsinhar ta' Malta għar-rotta tal-Belt Valetta u l-Isptar Mater Dei. Min-naħa l-oħra, permezz tar-rotta "Baċir", il-pubbliku se jkun jista' juża t-trasport pubbliku għal rotot bħalma huma l-Isla, il-Birgu, Bormla, il-Kalkara, Marsaxlokk, Birżebbugia, Santa Luċija, iż-Żejtun, il-Gudja, Ħaż-Żabbar, Marsascala, ix-Xgħajra, Raħal Ġdid u Ħal Tarxien.